Diari Oficial de la Generalitat Valenciana


Sumari del DOGV 6189, del 21-01-2010 (2010/257)

RESOLUCIÓ de 13 de gener de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Ministerio de Justicia i la Conselleria de Justicia i Administracions Públiques de la Generalitat, pel qual es crea la Comissió Mixta de Secretaris Judicials i la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6189

Data del DOGV
:   21-01-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/257


Data del document
:   13-01-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Justícia i Administracions Públiques
    * cooperació administrativa
    * administració central

RESOLUCIÓ de 13 de gener de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Ministerio de Justicia i la Conselleria de Justicia i Administracions Públiques de la Generalitat, pel qual es crea la Comissió Mixta de Secretaris Judicials i la Comunitat Valenciana.  
 [2010/257]  
El Ministerio de Justicia i la Conselleria de Justicia i Administracions Públiques de la Generalitat han subscrit, després de la tramitació prèvia reglamentària, el 30 de novembre de 2009, el conveni de col·laboració pel qual es crea la "Comissió Mixta de Secretaris Judicials i la Comunitat Valenciana".  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0051/2010, i que figura com a annex d'esta resolució.  
València, 13 de gener de 2010.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Ministeri de Justícia i la Conselleria de Justícia i Administracions Públiques de la Generalitat Valenciana, pel qual es crea la Comissió mixta de secretaris judicials i la Comunitat Valenciana  
 Madrid, 30 de novembre de 2009  
Reunits  
D'una banda, Francisco Caamaño Domínguez, ministre de Justicia d'acord amb el Reial Decret 240/2009, de 23 de febrer, fent ús de les competències que li corresponen segons la disposició addicional tretzena de la Llei 4/1999, de 13 de gener, de modificació de la Llei 30/1992, de 26 de novembre, de Règimen Jurídic de les Administracions Publiques i del Procediment Administratiu Comú.  
I, de l'altra, Paula Sánchez de León Guardiola, consellera de Justícia i Administracions Públiques en virtut del que establix l'article 28.C de la Llei 5/1983, de 30 de desembre, del Consell, en la seua redacció donada per Llei 12/2007, de 20 de març de la Generalitat, autoritzada per a este acte per acord del Consell de 11 de setembre de 2009.  
Intervenen en la representació i amb les facultats que els seus respectius càrrecs els conferixen, i per això  
Exposen  
La Llei Orgànica 19/2003, de 23 de desembre, de reforma de la Llei Orgànica del Poder judicial, dedica el títol I del seu llibre V a l'Oficina Judicial, organització que constituïx el principal instrument de suport i recolzament a la potestat jurisdiccional que exercixen els jutges i magistrats, en la qual confluïxen competències de distintes administracions i on presten els seus servicis, funcions i càrrecs, funcionaris i autoritats amb distintes dependències funcionals i orgàniques.  
És un element bàsic en el funcionament de totes les organitzacions públiques el respecte al principi de competència, que ve complementat amb caràcter general amb l'aplicació dels de coordinació i cooperació entre institucions, elevat el primer d'estos últims a la categoria de principi constitucional amb la seua inclusió en l'art. 103.1 de la Carta Magna. I si el compliment d'estos és bàsic amb caràcter general, es constituïx en imprescindible en una estructura en què, com ja s'ha avançat, conviuen de forma ordinària i exercixen competències concurrents, respecte a la matèria sobre la qual recauen, els secretaris judicials dependents del Ministeri de Justícia d'una banda, i distints funcionaris i òrgans propis de la Generalitat Valenciana, de l'altra.  
El legislador orgànic, conscient de la intensitat d'esta relació i que per la seua especialitat no eren suficients les solucions que amb caràcter general permet la legislació continguda en els articles 3 i 4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, va introduir, en l'article 452.3 de la Llei Orgànica del Poder Judicial, la possibilitat que es constituïsquen "Comissions Mixtes de secretaris judicials i representants de les Comunitats Autònomes amb competències assumides", dins de l'apartat que tracta, precisament, de la col·laboració que els secretaris judicials tenen com a funció pròpia amb les Comunitats Autònomes que exercixen efectivament competències en matèria de mitjans personals i materials al servici de l'administració de Justícia.  
Com a desplegament d'este article 453.3 de La LOPJ, l'article 9.b) del RD 1608/2005, de 30 de desembre, pel qual s'aprova el Reglament Orgànic del Cos de Secretaris Judicials, preveu que formen part d'estes Comissions Mixtes, almenys, els Secretaris Coordinadors Provincials.  
Segons l'article 36.1 de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, en la redacció donada per la Llei Orgànica 1/2006, de 10 d'abril, correspon a la Generalitat, "exercir, a la Comunitat Valenciana, totes les facultats que la Llei Orgànica del Poder Judicial reconega o atribuïsca al Govern de l'Estat" i "proveir de mitjans personal, materials i econòmics a l'administració de Justícia". La Generalitat Valenciana, per mitjà dels Reials decrets 293/1995, de 24 de febrer, 1949/96 i 1950/96, ambdós de 23 d'agost, ha assumit efectivament les competències amb vista a la provisió de mitjans personals, materials i econòmics per al funcionament de l'administració de Justícia.  
En conseqüència, i per entendre-ho necessari per al funcionament correcte de les oficines judicials síties a la Comunitat Valenciana, manifesten la seua voluntat d'articular la constitució de la Comissió Mixta de Secretaris Judicials, la qual es regirà pel següent:  
Reglament de funcionament  
Primer. Naturalesa, regulació i funcions  
1. La Comissió Mixta de la Conselleria de Justícia i Administracions Públiques de la Generalitat i els secretaris judicials destinats a la Comunitat Valenciana es crea, en virtut del que disposa l'article 452.3 de la Llei Orgànica 6/1985, d'1 de juliol, del Poder Judicial, modificada per la Llei Orgànica 19/2003, de 23 de desembre, com a un òrgan conjunt de coordinació i cooperació, el qual té per objectiu principal establir un via de col·laboració entre els secretaris judicials i les autoritats autonòmiques, per a l'efectivitat de les funcions que uns i altres exercixen en les matèries relacionades amb l'administració de Justícia en la Comunitat Valenciana.  
2. La Comissió Mixta es regularà pel que establix el present reglament, i en allò no previst, pel que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. La Comissió Mixta exercirà, en particular, les funcions següents:  
a) El seguiment de l'aplicació de la LO 6/1985, d'1 de juliol, del Poder Judicial, modificada pel 19/2003, de 23 de desembre.  
b) Assabentar-se del disseny, la creació i organització dels servicis comuns processals i de les unitats administratives.  
c) Assabentar-se de les Relacions de Llocs de Treball del personal funcionari de l'administració de Justícia a les unitats de suport directe, els servicis comuns processals i les unitats administratives.  
d) Assabentar-se de les propostes de dotació de secretaris judicials a les unitats de suport directe i els servicis comuns processals.  
e) Assabentar-se de la planificació, contingut i organització dels convenis i cursos de formació que s'impartisquen a secretaris judicials i als funcionaris de l'administració de Justícia.  
f) Assabentar-se de la planificació, ordenació i regulació dels aspectes laborals del personal funcionari de l'administració de Justícia, que afecten l'exercici de les funcions dels secretaris judicials, com ara, el calendari laboral, les vacances, els permisos, les llicències, i els nomenament d'interins.  
g) Assabentar-se de la planificació, programació, desplegament i execució de les actuacions sobre mitjans materials, que afecten l'exercici de les funcions dels secretaris judicials, com ara, edificis judicials, equipaments informàtics, mobiliari, material d'oficina, servicis d'interpretació, traducció, peritatges, valisa, neteja, vigilància, sistemes d'impressió, aplicacions informàtiques de qualsevol tipus destines a l'administració de Justícia.  
h) Informar els models documentals normalitzats que haurà de contindre l'aplicació de gestió processal Cicerone, o la modificació dels ja existents, a excepció d'aquells que hagen d'adoptar la forma de sentència, que propose el secretari de Govern.  
i) Conéixer les aplicacions i tecnologies de la informació i comunicació que la Generalitat posa a disposició de l'administració de Justícia, i impulsar el seu ús en totes les oficines judicials.  
j) Estudiar tots aquells aspectes que puguen redundar en la millora del servici de l'administració de Justícia a la Comunitat Valenciana.  
k) Totes aquelles altres que legalment o reglamentàriament li siguen atribuïdes.  
Segon. Composició i funcions dels membres  
1. La Comissió Mixta de la Conselleria de Justícia i Administracions Públiques i els secretaris judicials destinats a la Comunitat Valenciana està formada pels membres següents:  
a) En representació de la Conselleria de Justícia i Administracions Públiques, el titular de la Conselleria de Justícia i Administracions Públiques, la secretària autonòmica de Justícia, el director general de Justícia i Menor i el cap d'Àrea de Relacions amb l'administració de Justícia, qui actuarà com a secretari.  
b) En representació dels secretaris judicials, el secretari de Govern del Tribunal Superior de Justícia de la Comunitat Valenciana, els secretaris coordinadors provincials de Castelló, València i Alacant.  
2. La Comissió Mixta serà copresidida pel titular de la Conselleria de Justícia i Administracions Públiques i el secretari de Govern del Tribunal Superior de Justícia de la Comunitat Valenciana.  
3. A la presidència li correspon la convocatòria de sessions, l'assenyalament de l'orde del dia, la direcció dels debats, així com dirimir amb el seu vot els empats i les altres funcions que la normatia reguladora dels òrgans col·legiats li atribuïx, i serà exercida semestralment per cadascun dels copresidentes, començabt pel titular de la Conselleria de Justícia i Administracions Públiques.   
4. Correspon al secretari assistir a les reunions de la Comissió; la gestió dels assumptes de la Comissió Mixta, efectuar la convocatòria de les sessions acordades pel president, preparar i distribuir la documentació necessària en suport informàtic i per correu electrònic per a les deliberacions, redactar i autoritzar les actes de les reunions que se celebren, expedir els certificats dels acords adoptats amb el vistiplau de la presidència, custodiar les actes i aquella documentació que es considere d'interés, i les altres funcions que siguen inherents al càrrec de secretari/ària.  
Tercer. Funcionament de la comissió  
1. La Comissió Mixta es reunirà en sessió ordinària amb periodicitat trimestral, i en sessió extraordinària sempre que la convoque el seu president, a iniciativa pròpia o quan, almenys, ho sol·licite un terç dels membres de l'esmentada Comissió Mixta.  
2. La convocatòria de les sessions, tant ordinàries com extraordinàries, s'efectuarà per la secretaria de la Comissió Mixta prèvia l'orde de la Presidència amb l'antelació suficient i, en tot cas, amb una anticipació mínima de cinc dies hàbils i anirà acompanyada de l'Orde del Dia i de la documentació que s'estime necessària.  
3. Els membres de la Comissió Mixta podran proposar, dins de les 48 hores següents a la notificació de les convocatòries, la inclusió en l'Orde del Dia de les qüestions que consideren oportunes.  
4. Dins de la Comissió Mixta podran constituir-se grups de treball per jurisdiccions o matèries.  
5. A fi d'informar la Comissió Mixta, podran assistir a les reunions aquelles persones, tècnics o funcionaris, que a este efecte convoque el president, a iniciativa pròpia o a sol·licitud de qualsevol dels membres d'esta, quan per raó dels assumptes a tractar es considere convenient la seua presència i participació.  
6. Per a la vàlida constitució de la comissió mixta, a l'efecte de la celebració de sessions i presa d'acords, es requerirà la presència del president, del secretari, i la de la mitat, almenys, de la resta dels seus membres.  
7. De cada sessió que se celebre, el secretari alçarà l'acta, on s'especificarà necessàriament els assistents, l'orde del dia de la reunió, les circumstàncies del lloc i temps en què s'ha celebrat, els punts principals de les deliberacions, així com el contingut dels acords adoptats. En l'acta figurarà, a sol·licitud dels respectius membres, el vot contrari a l'acord adoptat, la seua abstenció i els motius que la justifiquen.  
8. Les actes seran firmades pel secretari/ària amb el vistiplau de la Presidència i s'aprovaran en la següent sessió ordinària i serà lliurada als membres de la Comissió Mixta en el termini de 15 dies des de la celebració d'aquella, no obstant el secretari podrà emetre un certificat sobre els acords específics que s'hagen adoptat, sense perjuí de la ulterior aprovació de l'acta.  
9. Finalitzat l'Orde del Dia, el/la president/a alçarà la sessió. En el cas que una reunió no haguera sigut suficient per a esgotar els assumptes a tractar, el/la president/a convocarà la seua continuació per a l'endemà, sense necessitat nova convocatòria als membres absents.  
Quart. Suport administratiu  
El suport administratiu i tècnic que precise la Comissió Mixta per al degut exercici de les seues funcions serà prestat per la Conselleria de Justícia i Administracions Públiques.  
Cinqué. Duració  
El present Conveni de Col·laboració té una vigència indefinida, des de la data de la seua firma, excepte denúncia de les parts comunicada com a mínim, amb un mes d'antelació.  
I en prova de conformitat firmen ambdues parts este Conveni de col·laboració per triplicat exemplar i a un sol efecte, en el lloc i la data assenyalat en l'encapçalament.  
El ministre de Justícia  
Francisco Caamaño Domínguez   
La consellera de Justícia i Administracions Públiques   
Paula Sánchez de León Guardiola